Buurlande skuld Eskom honderde miljoene randeDie minister van openbare ondernemings, Pravin Gordhan (Foto: Ntswe Mokoena/GCIS) Kragvoorsieners wat deur buitelandse regerings besit word, skuld Eskom honderde miljoene rande. Só het Pravin Gordhan, minister van openbare werke, Woensdag in antwoord op ŉ parlementêre navraag deur die DA gesê. Volgens Gordhan se antwoord skuld buitelandse kragvoorsieners Eskom R632 miljoen. Dit is meer as die skuld wat Eskom self aan sy krediteure verskuldig is. Van hierdie bedrag, skuld Zimbabwe se kragvoorsiener die meeste (R322 miljoen), dan Mosambiek se kragvoorsiener (R221 miljoen) en dan Zambië se kragvoorsiener (R89 miljoen). Zimbabwe is nie in staat om die skuld te betaal nie, weens die ekonomiese uitdagings in dié land. Hulle het wel nou met Eskom ŉ ooreenkoms bereik waarvolgens hulle die skuld sal afbetaal. Eskom het aan Zambië krag voorsien gedurende ŉ vorige droogte wat die land ondervind het. Weens ekonomiese uitdagings sukkel die land óók om hul skuld te vereffen. Eskom is besig om ŉ ooreenkoms met Zambië te sluit waarvolgens die skuld vereffen sal word. “Die minister dink miskien dat R632 miljoen nie ŉ noemenswaardige impak op Eskom se geldsake het nie. Die realiteit is egter dat elke sent tel wanneer Eskom self ŉ skuldlas van R420 miljoen het,” sê Natasha Mazzone, DA-hoofsweep. “ŉ Half miljard rand is ŉ enorme bedrag geld en kan baie doen om Eskom se finansiële probleme op te los. Die DA wil nou hê dat Gordhan die betalingsooreenkomste met buitelandse kragvoorsieners bekend maak. “Die publiek moet verseker word dat die regering werklik als in hul vermoë doen om te verseker dat die uitstaande skuld betaal word,” sê Mazzone. Mazzone wys uit dat Eskom boonop R20 miljard geskuld word deur plaaslike munisipaliteite. “Eskom is duidelik nie daartoe in staat om sy skuld in te vorder nie. “Dit is onaanvaarbaar dat Eskom bereid is om die land gevange hou met die las van aanhoudende kragonderbrekings, terwyl dit krag voorsien aan ander lande se regerings wat nie eens daarvoor betaal nie.”